**Den lille pilegrim våren 2020**

Forberedelse:

Ta med en pose til å samle småting i (enten en felles, eller hver sin), ta med hyssing eller litt garn, kanskje en kniv?

Den/de voksne velger steder det passer å stoppe ved for å få fem stasjoner på en passelig lang tur.

Noen ganger passer det å be sammen, men ikke alltid. Gi barn mulighet til å be med egne ord, hvis det passer. De bønnene som står her er forslag. Det kan være fint å avslutte hver stasjon med bønn, og bruke samme formel som avslutning. Når alle er kledd og klar for tur kan dere be:

Bønn: Gud, vi går sammen ut i naturen.

Hjelp oss å se og oppdage hva du har skapt.

La oss gå i glede og fred. Amen

Stasjon 1: stort og lite

Snakk sammen om noe som er kjempestort, kanskje ser dere noe digert fra der dere står? Grantreet, fjellet, havet. Snakk om at Gud alltid er større enn vi klarer å tenke, likevel kjenner Gud oss, hver og en.

Finn noe bittelite, kanskje den aller minste steinen, et sandkorn, og legg den i posen.

Bønn: Gud, du er større enn vi forstår.

Takk for at du kjenner oss og vet hva vi trenger.

La oss gå i glede og fred. Amen

Stasjon 2: alt som lever

Kanskje dere kan spurte et stykke, eller rundt et hus? Stopp opp og kjenn med fingrene på halsen, eller hånda på hjertet, at vi har kraftig puls, at hjertet slår. Vi lever!

Finn en makk, eller bille, eller et annet lite eller stort kryp som lever, og som kan tåle å bli lagt i posen.

Bønn: Gud, du gir liv til alt.

Du har gitt oss livet. Det takker vi deg for.

La oss gå i glede og fred. Amen

Stasjon 3: alt som vokser

Still hverandre på linje etter størrelse, fra minst til størst. Snakk om det å vokse, at vi forandrer oss, og er den samme likevel. Gud passer på oss hele livet, når vi er små og når vi blir gamle.

Finn noe som vokser, og som kan få plass i posen.

Bønn: Gud, vi takker for at du er hos oss i dag.

Hjelp oss å tro at du er hos oss alle dager.

La oss gå i glede og fred. Amen

Stasjon 4: døden

Se etter noe som er dødt, kanskje et vissent blad, eller et dødt innsekt. Snakk om at vi skal dø.

Fortell at Jesus døde, og vant over døden. Hans seier over døden gjelder også for oss.

Legg to pinner sammen til et lite kors, knytt med hyssing, og legg korset i posen.

Bønn: Gud, takk for at Jesus vant over døden.

Vi vil leve sammen med Jesus i dag, og når vi dør.

La oss gå i glede og fred. Amen

Stasjon 5: hjemme

Før vi går inn kan vi tømme posen og repetere.

Snakk om hva det betyr at vi er hjemme en plass (eller to?)

Vi hører sammen. Vi kan holde hverandre i hendene.

Bønn: Gud, takk for at har hverandre.

Hjelp oss å huske på de som ikke har et hjem.

Vis oss hvordan vi kan hjelpe.

La oss gå i glede og fred. Amen

Takk for turen!